সপ্তাহের প্রথম কাজের দিনে আসানসোল শিল্পঞ্চলেও বন্‌ধের তেমন প্রভাব চোখে পড়েনি। সরকারি বেসরকারি শিল্প কারখানা এবং সরকারি দফতরেও হাজিরা ছিল স্বাভাবিক। তবে অন্য দিনের তুলনায় রাস্তায় বাসের সংখ্যা কম ছিল। সাধারণ মানুষজনও রাস্তায় কম বেরিয়েছেন। দুর্গাপুরের মতো আসানসোল স্টেশনে দু’টি ট্রেনের যাত্রাপথ আটকানোর চেষ্টা করা হয়। রাস্তায় ঘনঘন পিকেট করতে দেখা গিয়েছে সিপিএম ও কংগ্রেসের সদস্য-সমর্থকদের। পথ অবরোধের চেষ্টা করা হলে পুলিশের সঙ্গে বন্‌ধ সমর্থকদের ধস্তাধস্তিও হয়। তবে, মোটের উপর বন্‌ধ ছিল শান্তিপূর্ণ। এখানে কোনও গ্রেফতারির খবর নেই।